ועדת הכספים, כנסת 20, פרוטוקול מספר 987, 2018-03-07 10:20

משה גפני: אנחנו מתחילים את הסעיף השני בסדר היום - - -

אחמד טיבי: אדוני היושב-ראש, אחרי שאישרנו את תקציב ועדת הבחירות המרכזית – האם על רקע המשבר אתה אומר שלמעשה אישרנו מהר, פה אחד, שלושה חברי אופוזיציה, שיש בחירות ביוני?

אחמד טיבי: או שהמשבר פתיר?

אחמד טיבי: כי אתמול שוחחתי עם הרב ליצמן והוא אמר לי שביבי רוצה בחירות.

אחמד טיבי: זה מה שהוא אמר לי.

משה גפני: התשובה לשאלה שלך היא ששני האופנים נכונים.

משה גפני: גם האופן שיכולות להיות בחירות, ולכן גם אישרנו את תקציב הבחירות.

משה גפני: והאופן השני הוא שהמשבר פתיר, ואם יהיה רצון המשבר ייפתר.

משה גפני: אני לא יודע אם יש רצון, אבל אם יש רצון, המשבר ייפתר.

<קריאה: דיברת על זה עם הרב ליצמן?

משה גפני: מה, זאת מסיבת עיתונאים?

משה גפני: שאל אותי חבר ועדה, אז עניתי לו.

מיקי לוי: אני לא מבין, אתם מחכים לראש הממשלה שיגיע טרם כניסת השבת כדי לפתור את הבעיה?

מיקי לוי: כי לא נראה לי שמוושינגטון הוא עושה מאמצים.

משה גפני: המשבר פתיר כבר עכשיו.

משה גפני: אפשר לפתור אותו.

אחמד טיבי: נודע לי כי ראש הממשלה, לפני שובו ארצה התעניין בחוק עיכוב פיצוי על טיסות, כי הוא מתכוון להתעכב ולא להגיע, בגלל המצב...

משה גפני: תודה רבה.

משה גפני: אני מוריד את סעיף 3 מסדר היום, מכיוון שוועדת העבודה והרווחה לא סיימה את דיוניה, והנושא של שיפוי ביטוח לאומי - - -

<קריאות: - - -

<שגית אפיק: שי, לכם אין את המספרים לתת לנו, מכיוון שוועדת העבודה והרווחה עוד לא סיימה ואתם לא יודעים את המספרים.

<שגית אפיק: אנחנו לא יכולים לעשות נוסח - - -

<קריאות: - - -

<שגית אפיק: איליה, אתה יכול לתת לנו נוסח לשיפוי, כדי שנדון בזה עכשיו?

<שגית אפיק: אתם יודעים את המספרים?

<שגית אפיק: כי הבנו שזה לא עבר בוועדת העבודה והרווחה.

<איליה כץ: אפשר לעשות משהו.

<שגית אפיק: "אפשר לעשות משהו"?

<שגית אפיק: אתם ממש רציניים.

<שי באב"ד: תכתבי בחוק "אפשר לעשות משהו".

<שי באב"ד: ..

<איליה כץ: תעשי את זה "לפי סמכות שר האוצר".

<שגית אפיק: אולי לפי סמכות יו"ר ועדת הכספים?

<שגית אפיק: מה דעתכם?

<שגית אפיק: או אולי לפי סמכות חשב המוסד לביטוח לאומי?

<שגית אפיק: אולי זה נכון יותר שהחשב שלהם יקבע את הסכום.

<קריאות: - - -

משה גפני: שי, זה לא בסדר, ההתנהגות שלך היא מתחת לכל ביקורת.

<שי באב"ד: ההתנהגות שלי היא מתחת לכל ביקורת?

<שי באב"ד: אתה רוצה את תקציב המועצה.

<שי באב"ד: אתה לא רוצה?

<שי באב"ד: אז בוא נעצור, שאני לא אבזבז את כל השעות - - -

משה גפני: אולי תקשיב גם למישהו שהוא יותר קטן ממך ופחות למד כמוך כלכלה.

משה גפני: אני שמתי...

משה גפני: רק פתחתם את הפה וכבר... שגית, אני מבקש את ההקשבה שלך.

משה גפני: זה כבר מתחיל לעצבן אותי, הדבר הזה.

משה גפני: אני שמתי את הנושא הזה של ההגרלות, אמרת לי, ערב קודם.

<שי באב"ד: נכון.

משה גפני: אמרתי לתמיר, תשים את זה בסדר היום.

משה גפני: ביקשתי משגית - - -

<שי באב"ד: נכון - - -

משה גפני: רגע, תקשיב לי.

משה גפני: אמרתי לשגית, תהיי ערוכה לעניין הזה, זה על סדר היום.

משה גפני: שמתי את השיפוי על סדר היום, כדי לא לעכב, אפילו שאיש המפלגה שלכם עומד בראש - - -

<שי באב"ד: אין לי מפלגה.

משה גפני: אז לא, אז איש המפלגה של כחלון.

משה גפני: איש שלו עומד בראש ועדת העבודה והרווחה.

משה גפני: שמתי את זה על סדר היום, אפילו שלא סיימתם את הדיונים שם.

משה גפני: ואני מגיע הבוקר, אומרים לי שעדיין לא הסתיים העניין, אני אומר, אל תורידו, אולי בכל אופן זה ייגמר.

משה גפני: ואז מגיע הרגע שבו אני לא יכול לעכב אנשים, ואומר לי תמיר, אנשים מחכים פה.

משה גפני: שאלתי עוד הפעם, עכשיו, עכשיו, אם סיימו שם - - -

<שי באב"ד: אבל איליה אומר לך שהוא יודע לייצר נוסח.

<שגית אפיק: איזה נוסח?

<איליה כץ: לייצר נוסח על שיפוי.

משה גפני: איך תייצר?

<איליה כץ: על סמך הנחות ש - - -

<שגית אפיק: על סמך הנחות?

<שגית אפיק: נראה לך שאנחנו נצביע פה על סמך הנחות?

<שגית אפיק: איך אפשר לעשות את זה?

<שגית אפיק: אתם רציניים?

<שגית אפיק: סליחה, אתם עושים צחוק - - -

משה גפני: בשבילכם הכנסת זה מכונת ירייה להעביר חוקים שאתם רוצים, אנחנו בכלל לא קיימים, אנחנו שקופים.

משה גפני: תדאגו לזה שיאשרו את זה, מה זה "על סמך הנחות"?

משה גפני: בכלל, למה צריך אישור של הוועדה?

משה גפני: פשוט תאשרו את הכול בממשלה ותלכו לטייל.

משה גפני: לא היה דבר כזה 30 שנה כאן, לא היה דבר כזה, התייחסות מזלזלת לכנסת.

משה גפני: טוב, לא חשוב - - -

<שי באב"ד: תוריד את זה, הלאה, נו.

משה גפני: הורדתי.

משה גפני: מה, אני יכול לאשר חוק על סמך הנחות?

<שי באב"ד: בסדר, בסדר, בוא נמשיך.

משה גפני: שמתי את זה, אני ביוזמתי, על סדר היום.

<שי באב"ד: בוא נמשיך, יאללה, הגרלות.

משה גפני: צו מס הכנסה (קביעת סכום לעניין השתכרות או רווח מהימורים, מהגרלות או מפעילות נושאי פרסים) (תיקון), התשע"ח-2018.

משה גפני: בבקשה, מי מציג את זה?

<שי באב"ד: אני אגיד שתי מילים ואז אתן לצוות.

<שי באב"ד: כל הנושא של ההימורים עבר מספר רפורמות אצל שר האוצר.

<שי באב"ד: בתפיסת העולם שלו, להימורים יש לא מעט השלכות שליליות על השכבות החלשות ועל האוכלוסייה, וראינו שהדברים האלה מגדילים את המצוקה.

<שי באב"ד: במסגרת - - -

משה גפני: סליחה, אני מבקש לפנות לוועדת הכנסת בבקשה להעביר את השיפוי לוועדת העבודה והרווחה.

משה גפני: אני לא רוצה לדון בזה, שיסיימו שם את החוק ויאשרו שם את השיפוי.

משה גפני: שי, בבקשה.

<שי באב"ד: ולכן נעשו לא מעט רפורמות בנושא הזה.

<שי באב"ד: זה התחיל מזה שההימורים הפרובלמטיים, כגון מרוצי סוסים ומכונות מזל, שבהם אפשר לחזור על המשחק מיד אחד אחרי השני, כלומר, זה לא משחקים של פעם בשבוע או פעם בחודש – ראינו שבהם יכולת ההתמכרות היא הרבה יותר גבוהה, ראינו את ההשלכות השליליות של זה, ולכן - - -

משה גפני: דיברו איתי על הפיס, אתה יכול להתמקד בזה?

משה גפני: אני בסוסים לא כל כך מבין.

<שי באב"ד: אני אגיע לזה.

<שי באב"ד: אז גם הסוסים וגם מכונות המזל ירדו.

<שי באב"ד: בהמשך הרפורמה, שנעשתה במסגרת חוק ההסדרים הנוכחי, שכבר הוצבע בוועדה ואם התקציב יגיע יוצבע גם במליאה, עשינו הפרדה בטוטו בין ההימורים לבין ההכנסות.

<שי באב"ד: שר האוצר ראה כפסול את זה שההוצאות לספורט במדינת ישראל יהיו מותנות בהימורים ובהכנסות מהימורים, ולכן עשינו הפרדה.

<שי באב"ד: תקציב הספורט יהיה תקציב נפרד, תקציב מאושר במסגרת תקציב המדינה, כמו כל תקציב אחר, וההכנסות מהימורים יהיו הכנסות למדינה.

<שי באב"ד: בגלל שניתקנו את הזיקה הזאת, אתה לא רואה פה היום את כל נציגי הספורט, כמו שהיה בעבר.

<שי באב"ד: ומצד שני, נשאר עדיין הפיס.

<שי באב"ד: מה שאנחנו מבקשים לעשות בחקיקה הנוכחית זה גם לייצר איזשהו שוויון וגם להמשיך לדרבן את התמריץ להקטין את הרצון או את הצורך בהימורים.

<שי באב"ד: אנחנו לא רואים בהימורים דבר בריא, ואני חושב שגם על פי התורה זה אסור.

<שי באב"ד: בחקיקה הקודמת הבאנו העלאת אחוז המיסוי מ-30% ל-35% על כל הזכיות מעל 50,000, ורצינו גם להקטין את התקרה, אלא שאז הייתה פשרה שבשלב הזה לא מקטינים את התקרה, כי אמרו לי שאם נקטין את התקרה ההכנסות ירדו והפיס יביא הרבה פחות וייפגע וכתוצאה מזה גם הספורט ייפגע.

<שי באב"ד: אבל למרות שגם הגדלנו את אחוז המיסוי ל-35% וגם הוצאנו את מכונות המזל וגם נתנו להם היתר חדש עם לא מעט הגבלות חדשות, עדיין ראינו השנה שההכנסות מהפיס לא ירדו, אלא להפך – הן עלו.

<שי באב"ד: ולכן, מאחר שהטוטו כבר נמצא בניתוק ולא קשור באירוע הזה ותקציב הספורט כבר לא תלוי יותר בטוטו, בהכנסות מהימורים, אנחנו מבקשים להוריד את התקרה של המיסוי מ-50,000 ל-10,000.

<שי באב"ד: אנחנו לא מוצאים לנכון שזכיות מהימורים יהיו פטורות ממס, בעוד שיש כל כך הרבה דברים אחרים שכן ממוסים.

<שי באב"ד: צריך לציין שרוב הזכיות הן מתחת לסכום של 10,000 שקל, לדעתי כ-90-85 אחוז.

<שי באב"ד: ואותם סכומים גבוהים של זוכה – שיואיל בטובו ויישא בנטל המס, כמו בהרבה דברים אחרים.

משה גפני: כמה מס הוא ישלם?

<שי באב"ד: 35%, בהתאם לסכום - - -

משה גפני: אם הוא מרוויח 20,000 שקל?

<שי באב"ד: אם הוא מרוויח 20,000 שקל, אז 35% - - -

<תמיר כהן: זו תקרה מתקפלת, כלומר, על כל שקל שאתה עובר את תקרת הפטור, יורד לך מהפטור.

<תמיר כהן: ולכן ב-20,000 שקל אתה - - -

משה גפני: לא הבנתי.

<שי באב"ד: תן את הדוגמה.

משה גפני: אם אני מרוויח במפעל הפיס 10,000 שקל אז אני פטור ממס לפי ההצעה שלכם, נכון?

<שי באב"ד: נכון.

משה גפני: ואם אני מרוויח 20,000 שקל?

<תמיר כהן: אז אתה משלם 35% על כל הסכום?

משה גפני: על כל הסכום?

<שגית אפיק: על כל ה-20,000.

<איציק לארי: גם אם השקעת 15,000 שקל בטופס.

<שגית אפיק: ומה אם הפסדתי?

<שגית אפיק: יש הדדיות?

מיקי לוי: אני מוכן מיסוי מהשקל הראשון, אבל שכל אלה שהולכים וקונים את הכרטיסים שלהם גם יגישו הוצאות ואתם תכירו להם בזה.

מיקי לוי: תראו, לפני כמה חודשים, כשמנכ"ל משרד האוצר בא ושכנע אותנו ל-35%, זה עבר לנו בקושי בגרון.

מיקי לוי: אותם מסכנים שפעם ביובל יוצא להם לזכות – אתם שמים את היד עליהם.

<שי באב"ד: הפוך.

<שי באב"ד: רוב המסכנים לא זוכים, רוב המסכנים מאבדים את הכסף מזה.

מיקי לוי: שי, אני בעד ביטול מפעל הפיס והטוטו, אבל אני נגד הכנסת היד של המדינה בצורה דורסנית לכיסו של האזרח.

מיקי לוי: אנחנו הורגים את האזרחים, אני אומר לכם - - -

<שי באב"ד: מיקי, הפוך - - -

משה גפני: רגע, שי, תאפשר לו.

מיקי לוי: אלה מבזבזים אלפים – אלפים – עד שפעם ביובל הם זוכים.

מיקי לוי: פעם ביובל.

מיקי לוי: אז גם לשם אתה רוצה להכניס את היד שלך?

<שי באב"ד: אבל הפוך, מיקי.

מיקי לוי: פעם כשהייתי חייל תפסו אותי ברחוב יפו, עשו לי מינוי על שני כרטיסי פיס.

מיקי לוי: ארבעים שנה – ועכשיו ביטלתי אותם.

משה גפני: לא זכית אף פעם?

מיקי לוי: בחיים לא.

מיקי לוי: אני צריך עבודה קשה, רק שמה אני יודע לקבל.

מיקי לוי: אני מתנגד התנגדות נמרצת לעניין הזה.

מיקי לוי: זה לא יפה, זה לא מכובד, תפסיקו עם זה.

מיקי לוי: אנחנו הורגים את האזרחים.

מיקי לוי: לא מקובל.

מיקי לוי: אני אומר לכם, אנחנו נצביע נגד ונעשה רעש, כי זה לא מקובל.

מיקי לוי: שי בא לפני כמה חודשים ואמר 35% - - -

<שי באב"ד: שנה.

מיקי לוי: לפני שנה.

מיקי לוי: זה עבר לנו בקושי גרון, אבל שכנעת אותנו, אתה שכנעת אותנו.

מיקי לוי: אבל די, מספיק.

<שי באב"ד: אני רוצה להתייחס למה שמיקי אמר - - -

מיקי לוי: אתה רוצה לבטל את הכול?

מיקי לוי: אני בעד לבטל את הכול.

<שגית אפיק: כמה הכנסות יהיו לכם מהפחתת הסכום?

<איליה כץ: לגבי 10,000, לפי תחזית ההכנסות 100 מיליון.

<שי באב"ד: 100 מיליון.

<שי באב"ד: עכשיו אני רוצה להתייחס - - -

משה גפני: רגע, תענה אחר כך לכולם.

משה גפני: יש עוד מישהו שרוצה להתייחס?

משה גפני: בבקשה.

<דב קרומר: אני דב קרומר, סמנכ"ל כספים של מפעל הפיס.

<דב קרומר: השאלה היא למה אנחנו מכוונים פה.

<דב קרומר: פה מדובר על הכנסות למדינה בסך 100 מיליון שקל.

<דב קרומר: זה משהו שהוא וירטואלי, הן לא יהיו.

<דב קרומר: הרי מעבר לזה שאתה הורג את האזרח, אתה גם תפחית את ההכנסות.

<דב קרומר: על פי התחשיב שלנו הקצאות מפעל הפיס ירדו ב-300 מיליון כתוצאה מהמהלך הזה, ויטורטרו לשווא כ-13,500 זוכים, שיגיעו בהמוניהם לבית מפעל הפיס כדי לשלם מס בשקלים בודדים.

מיקי לוי: לא, הוא יוריד לך את זה במקום.

<דב קרומר: לא, כדי לשלם לזוכה ולנכות לו מס אתה צריך לפגוש אותו, אתה צריך לזהות אותו, וזה טרטור גדול מאוד של האזרח - - -

<שי באב"ד: אולי גם לא יהיה הלבנת כספים ומכירת כרטיסים - - -

<דב קרומר: בנושא ההלבנה אנחנו מטפלים ב - - -

מיקי לוי: איזה הלבנה?

מיקי לוי: ב-50,000 הלבנה?

מיקי לוי: נו, באמת, תפסיקו לבלבל את המוח.

<שי באב"ד: תתפלא.

מיקי לוי: מ-50,000 הלבנה?

מיקי לוי: נו, תעשו לי טובה.

<דב קרומר: שי, אתה יודע שבהלבנה אנחנו מטפלים - - -

משה גפני: רק שנייה, עם כל הכבוד לוויכוח הזה, לא מתנהל פה דיאלוג.

משה גפני: אם אתה רוצה להיפגש עם מנכ"ל האוצר אז תקבעו פגישה, הוא איש נחמד מאוד כשאין לו את גפני על הראש.

משה גפני: אבל פה אני מבקש שתתייחס לנושא, לא דיאלוג, אתה לא מתווכח עם מישהו, פשוט תאמר את עמדתך.

משה גפני: אני מבין שאתה מתנגד לצו הזה, אתה לא רוצה שיורידו את תקרת הפטור ל-10,000.

משה גפני: תגיד מדוע.

<דב קרומר: נכון, אני מתנגד.

<דב קרומר: אם נפחית את תקרת הפטור המטרות לא יושגו.

<דב קרומר: המטרות היחידות שיושגו – ייתכן מאוד – זה באמת הפחתת המכירות.

<דב קרומר: 'מְשַחֲקִים באחריות' – בזה אנחנו כבר מטפלים.

<דב קרומר: גם הפיס וגם הטוטו מחויבים לתקנים המחמירים ביותר ב'מְשַחֲקִים באחריות'; אנחנו עושים כמיטב יכולתנו לא למכור בסכומים גדולים לאזרח הבודד.

<דב קרומר: עכשיו, אזרח שיזכה, גם בסכומים נמוכים, יצטרך להיטרטר למפעל הפיס, יהיו עלויות למפעל הפיס, והאזרח סתם יצטרך לעמוד במסכת בירוקרטית בלתי אפשרית.

משה גפני: תודה רבה.

משה גפני: עוד מישהו?

<איציק לארי: כן, איציק לארי, מהטוטו.

<איציק לארי: אני מנכ"ל הטוטו.

<איציק לארי: החל מ-2019 תקציב הטוטו הוא חלק מתקציב המדינה.

<איציק לארי: לכן, בנושא המיסוי, מצד אחד על פי הערכות שלנו המדינה תזכה בכ-50 מיליון שקל, אבל מצד שני הרווחים של הטוטו ייפגעו - - -

משה גפני: רגע, אני רוצה להבין, אתה אומר שאתם חלק מתקציב המדינה?

<איציק לארי: החל מינואר 2019 אנחנו נהפוך לחלק מתקציב המדינה.

<שי באב"ד: זה אומר שלספורט כבר לא רלוונטי מה ההכנסות מהימורים.

<איציק לארי: בדיוק.

<איציק לארי: וזה אומר שתקציב המדינה ייפגע.

משה גפני: מה שאתה אומר זה שהרווח מההפחתה של הפטור, אין לו שום ערך רלוונטי, משום שזה חלק מתקציב המדינה.

משה גפני: זה כאילו המדינה לוקחת מפה מיסוי ובעצם מכניסה את זה לתקציב שלה.

<איציק לארי: לא, היא תיפגע, כי ההכנסות שלנו ייפגעו בצורה דרמטית, ואני אסביר למה.

<איציק לארי: הן ייפגעו בסכומים הרבה יותר גבוהים, כי קודם כול, ייווצרו מצבים אבסורדיים שבהם אף אחד לא ירצה להמר.

<איציק לארי: למשל, נניח שהימרת ב-10,000 שקל והרווחת 12,000 שקלים.

<איציק לארי: במקרה כזה אתה תשלם מס על כל ה-12,000 שקלים.

<איציק לארי: אף אחד לא ירצה לבוא ולשחק במשחק הזה בכלל.

<איציק לארי: הדוגמה ברורה?

<איציק לארי: מי שמשקיע 10,000 שקל וזכה ב-12,000 שקל – הוא ישלם מס על כל ה-12,000 שקלים, כלומר, בסופו של יום הוא יוצא מופסד.

משה גפני: הוא לא יקבל ניכוי הוצאות?

<איציק לארי: הוא לא מקבל ניכוי הוצאות על פי החוק.

<איציק לארי: היום ה-50,000 שקל זה איזון ראוי, כי כשאתה מהמר בסכומים, אלה בדרך כלל משחקי קופה, כך שזה בטל בשישים.

<איציק לארי: דבר שני, המס הוא לא הוגן בכלל, יש אי-כדאיות כלכלית מבחינת הלקוחות - - -

<קריאות: - - -

משה גפני: רגע, שנייה, אם אין תשובה אין הצבעות.

<שי באב"ד: בסדר, אז אין תקציב.

משה גפני: אז אין.

משה גפני: אז אין.

<שי באב"ד: אז אין.

<שי באב"ד: אני אשמח - - -

משה גפני: באשמתכם.

משה גפני: כן, בבקשה.

<איציק לארי: בווינר – וזה עלה בוועדת הרפורמות ויש נגדנו תביעה ייצוגית – אנחנו בנחיתות מאוד גדולה ביחסי ההימורים לעומת כמעט כל האתרים בעולם, והנחיתות הזאת רק תגדל עם המס הזה, והיא - - -

משה גפני: סליחה, דקה.

משה גפני: אני מתנצל, בבקשה.

<איציק לארי: מה שיקרה זה שאנחנו שוב נחזק את ההימורים הבלתי חוקיים.

<איציק לארי: כי ככל שמדובר בהכנסות מהימורי ספורט, וגם מהגרלות, צריך לזכור שהיום האלטרנטיבה היא ממש מעבר לפינה.

<איציק לארי: גם מדוחות המשטרה וגם מתחקיר שערך ערוץ 2 עולה שכל שוק ההימורים הבלתי חוקי הוא ממש מעבר לפינה, וגם ככה אנחנו סובלים מזה היום, כאשר ההכנסות מההימורים הבלתי חוקיים – גם על פי הערכות המשטרה – גבוהות פי שניים מאשר ההכנסות שלנו ושל הפיס ביחד, והמס הזה רק יהפוך אותם ליותר אטרקטיביים.

<איציק לארי: דבר נוסף.

<איציק לארי: על רקע כל השינויים והזעזועים שעברנו בשנה האחרונה, כדאי להימנע עכשיו מזעזוע נוסף, כי זה - -

אחמד טיבי: גפני, אתה לא תעשה הצבעה, נכון?

אחמד טיבי: כי נפיל אותה.

משה גפני: לא, אני לא.

משה גפני: אבל לא בגלל הפחד שזה ייפול, אלא אני לא עושה הצבעה בגלל שאני לא עושה הצבעה.

משה גפני: איציק, בבקש.

<איציק לארי: - - כי זה יפגע בהכנסות בצורה דרמטית.

<איציק לארי: ושוב אני חוזר ואומר, על פי החוק החדש רווחי המועצה עוברים לקופת המדינה, והעלות של זה תהיה הרבה יותר גבוהה מהתועלת.

משה גפני: תודה רבה.

משה גפני: שי, בבקשה.

<שי באב"ד: אני רוצה להתייחס לדברים שמיקי אמר קודם.

<שי באב"ד: בעינינו זה בדיוק הפוך; כמות האנשים שבסופו של דבר מצליחה לזכות לעומת כמות האנשים מהשכבות החלשות שהקצבאות שלהן נעלמות כתוצאה מההימורים האלה היא הרבה יותר גבוהה.

<שי באב"ד: זאת אומרת, מעט מאוד מגיעים בסופו של דבר לזכות.

<שי באב"ד: הקבוצה שמדובר עליה זה 13,000 איש, כאשר אותם מאות אלפים שמהמרים כל הזמן אבל לא זוכים – להם אנחנו מנסים בעצם לפתור את הבעיה.

<שי באב"ד: וחלק מהחקיקה שנעשתה פה בשנה שעברה וברפורמות הקודמות הייתה בדיוק לטפל באותם הימורים בעייתיים ששכבות הביניים והשכבות החלשות מתמכרות אליהם, לוקחות את הקצבאות שלהן ומשקיעות בהם.

<שי באב"ד: גם ראינו קפיצה בהימורים יום אחרי קבלת קצבאות, ובדיוק במקומות האלה רצינו לטפל.

<שי באב"ד: עכשיו, כשמדברים על החופש של האזרחים להמר – זה בסדר גמור אם עשירון 9 או 10 רוצה לקחת את כספו להימורים.

<שי באב"ד: אני אמנם חושב שלא צריך לעשות את זה, יש דברים יותר ראויים להשקיע בהם את הכסף, אבל מילא.

<שי באב"ד: אבל כשעשירונים 1, 2, 3, 4 ו-5 שמים את הכסף שלהם בהימורים, מתוך תקווה שהם יגיעו ליום הגדול הזה שיהיה להם כסף למשפחה שלהם, כאשר רק מעט מאוד מהאנשים בסופו של דבר מגשימים את החלום הזה, בעוד רובם מוצאים את עצמם בסיטואציה שהכספים האלה נעלמים – זו כבר תופעה פסולה.

<שי באב"ד: ולכן כל הצעדים שאנחנו עשינו ושר האוצר עשה מתחילת הדרך נועדו לצמצם את התופעה הזאת, בדגש על האוכלוסיות החלשות.

<שי באב"ד: באחד מסרטי הפולחן הישראליים יש את הציטוט "הפוך, גוטה, הפוך" – וזה הציטוט שאני רוצה להגיד למיקי.

<שי באב"ד: זה בדיוק הפוך ממה שאנחנו מנסים לעשות כאן:

<שי באב"ד: אני לא רוצה להיכנס לכיסו של האזרח, אני רוצה שלאזרחים יהיה תמריץ שלילי להמר.

<שי באב"ד: כי אם אני אמסה יותר ואייצר יותר - - -

מיקי לוי: הם לא מבינים את זה בכלל, הם לא כלכלנים.

<שי באב"ד: הם מבינים את זה טוב מאוד.

<שי באב"ד: לא צריך להיות כלכלן כדי להבין שמשלמים מס על זה שמהמרים.

<שי באב"ד: עכשיו, לגבי התחזיות הקודרות שניתנו פה על הירידה בהכנסות – אותן תחזיות קודרות היו גם כשבאנו ואמרנו שנוציא את מכונות המזל ושנשים 35% מס.

<שי באב"ד: היו לא מעט דיונים אישית אצלי במשרד שבהם הסבירו לי כמה ההכנסות הולכות ליפול וכמה התחזיות הולכות להיות קודרות.

<שי באב"ד: אבל בפועל זה לא התממש והתחזיות האלה לא קרו.

<שי באב"ד: לצערי אנשים ממשיכים להמר, המשחקים ממשיכים, וההכנסות רק עלו בפיס בשנה האחרונה לעומת השנה הקודמת.

<שי באב"ד: ולכן, אנחנו חושבים שהצעד הבא, שבו אנחנו מטילים מס נוסף – אנחנו גם לא רואים בזה פגיעה או כניסה לכיס של אזרחים, אלא אנחנו רק מייצרים איזשהו מצב שוויוני שבמסגרתו גם מי שיזכה בסכום שהוא מעל 10,000 שקל ישלם מס.

<שי באב"ד: אני כן מוכן לשקול מצב שבן אדם זוכה ב-12,000 או 13,000 שקל, כי זה לא הגיוני לעומת הבן אדם שזכה ב-10,000.

<שי באב"ד: לזה צריך לתת מענה, כי לא ייתכן שבן אדם שזכה ב-10,000 לא ישלם, אבל בן אדם שזכה ב-10,001 כן ישלם - - -

<קריאה: זה לא מה שהוא אמר.

<מירי סביון: זה פטור מתקפל, שי.

<שי באב"ד: אה, פטור מתקפל?

<שי באב"ד: הבנתי.

<איציק לארי: אבל עדיין יש אבסורד שבמצב מסוים הוא מפסיד יותר ממה שהוא השקיע.

<שי באב"ד: אז אני כבר אומר עכשיו שאני מקבל - - -

<תמיר כהן: זה נכון גם היום, רק בסבירות יותר נמוכה, כי זה 50,000.

משה גפני: היות שאני לא מצביע היום אז תשבו ביניכם ותבואו עם פתרון.

<שי באב"ד: אני מוכן במקום הזה לנסות לתת פתרון, אבל – וזאת המילה האחרונה שלי – אני לא מוכן שבשם הטיעונים שהם לפעמים קצת דמגוגיים, שאני מכניס את היד לכיס של אותם זוכים, ו"איך אתם עושים להם את זה".

<שי באב"ד: ..

<שי באב"ד: לעומת האפקט ההרתעתי שזה אמור לתת - - -

מיקי לוי: סליחה, אבל זה פשוט - - -

<שי באב"ד: בסדר, אני חולק עליך, אני חושב אחרת, מיקי, מה לעשות.

<שי באב"ד: תחלוק עליי, אין בעיה - - -

מיקי לוי: לא, גם אמרת "דמגוגיים".

מיקי לוי: שי, אני נותן לך את הכבוד המגיע לך, אז בבקשה תישאר - - -

<שי באב"ד: בסדר, אני מתנצל וחוזר בי.

<שי באב"ד: אני לא מקבל את הטיעון שאנחנו מכניסים את היד לכיס, ואני חושב שהדבר הזה הוא נכון וראוי, גם בהיבט ההרתעתי כהמשך המדיניות ששר האוצר מוביל, וגם במסגרת השוויון בנטל, שלפיו כל אזרחי מדינת ישראל נוטלים חלק בחלוקת המס ובתשלומי המס השונים.

<שי באב"ד: אני לא חושב שלשלם מס על הימורים זה כזה דבר פסול.

משה גפני: מיקי, בבקשה.

מיקי לוי: הנה אני אומר פה לשר האוצר שאני מברך את ההגבלה של שר האוצר על ההימורים של הסוסים ומכונות המזל.

מיקי לוי: אני גם אצביע בעד, עם כל אנשי סיעתי, אם תביאו ביטול של ההימורים בכלל.

מיקי לוי: אבל כל זה לא קשור למה שאתה הולך עכשיו לעשות.

מיקי לוי: אם אני לוקח את אנגליה, אז על מעל 15,000 פאונד מטילים כ-40% מס, אם אני לא טועה.

מיקי לוי: עכשיו, כשאני לוקח משכורת ממוצעת של בין 4,000 ל-5,000 שקל, ונגיד שאותו אדם הרוויח פעם אחת, אז לאורך שנה שלמה - - -

<שי באב"ד: אבל למה שמי שמרוויח בין 4,000 ל-5,000 שקל יהמר?

<שי באב"ד: למה שיהמר מכסף שאין לו? הרי הרוב מפסידים.

מיקי לוי: אז מי שכבר כן מרוויח, אל תיגע לו בזה.

<שי באב"ד: אנשים הולכים וזורקים את הכסף שלהם.

<שי באב"ד: גם ככה הוא מרוויח רק 4,000 שקל.

מיקי לוי: אל תיגע לו, גם ככה כל הסיפור הוא 50,000 - - -

משה גפני: מיקי, סיימת?

משה גפני: אני רוצה לנעול את הישיבה.

מיקי לוי: לא, אני לא סיימתי.

מיקי לוי: אני חושב שזה מהלך לא ראוי.

מיקי לוי: זה מהלך פיסקלי לחלוטין, הם רוצים עכשיו כסף למשרד האוצר.

מיקי לוי: אבל זה לא הזמן לקחת מהאזרחים כסף, יש גבייה נחמדה, ברוך השם הכול בסדר.

מיקי לוי: חברים, זה מהלך פיסקלי לחלוטין, זה לא יגביל את ההימורים, זה לא יגביל - - -

<שי באב"ד: הם טוענים שכן.

מיקי לוי: תביא מקור, אני לא מקבל את מה שאתה אומר.

משה גפני: מיקי, סיימת?

משה גפני: אני נועל את הישיבה, נמאס לי מהוויכוח הזה.

מיקי לוי: רגע, יש עוד דקה - - -

משה גפני: נמאס לי מהוויכוח הזה, באמת.

משה גפני: שי, מדבר חבר כנסת שמופיע באופן קבוע בוועדה – למה אתה מפריע לו?

משה גפני: הוא רוצה להביע את דעתו, גם אם היא לא כדעתך.

<שי באב"ד: כי - - -

משה גפני: לא, אתה מתערב כל הזמן.

מיקי לוי: שי, אם תביאו לביטול ההימורים לגמרי, אני מוכן לקבל את זה.

משה גפני: כבר אמרת את זה.

מיקי לוי: ולכן אני אצביע נגד, עם כל חבריי.

מיקי לוי: כל חבריי שדיברתי איתם משוכנעים שאסור להצביע עבור התיקון הזה.

<שי באב"ד: רק מילה על - - -

משה גפני: לא, לא, לא - - -

<שי באב"ד: לא, אני לא מתווכח איתו.

<שי באב"ד: אנחנו נשב - - -

משה גפני: אני הולך לבקש את זה.

משה גפני: אני לא יודע מה אני אעשה מחר, אבל - - -

<דב קרומר: אני רק רוצה לעדכן משהו לגבי העובדות.

משה גפני: תשב איתם בבקשה.

<דב קרומר: אבל נאמרו פה עובדות לא נכונות.

משה גפני: אז אני מבקש שתשב איתם, תביאו את הדברים.

<שי באב"ד: אנחנו ננסה להגיע להבנות לגבי התיקון.

משה גפני: אני הבנתי שיש נכונות לשנות ממה שהובא במקור.

משה גפני: נראה לאן זה מגיע ונראה האם אני בכלל מצביע.

משה גפני: אני מבקש שתתקדמו עם העניין הזה.

משה גפני: לפי התכנית אני מתכוון להצביע מחר, אבל זה בכלל לא התחייבות, לא הבטחה ולא דבר וחצי דבר.

משה גפני: תודה רבה, הישיבה נעולה.